b'\n_START_ARTICLE_\nNutartis\n_START_PARAGRAPH_\nNutartis\xc2\xa0\xe2\x80\x93 teis\xc4\x97s aktas, kur\xc4\xaf priima teismas teismo proceso atskirais klausimais, kuriais byla nei\xc5\xa1sprend\xc5\xbeiama i\xc5\xa1 esm\xc4\x97s (i\xc5\xa1 esm\xc4\x97s i\xc5\xa1sprend\xc5\xbeiama priimant teismo sprendim\xc4\x85). \xc4\xaestatym\xc5\xb3 numatytais atvejais teismas nutartimi gali i\xc5\xa1spr\xc4\x99sti ir kitus klausimus._NEWLINE_Teismo pos\xc4\x97d\xc5\xbeio (parengiamojo ar nagrin\xc4\x97jimo teisme) metu teismas turi teis\xc4\x99 priimti ra\xc5\xa1ytines arba \xc5\xbeodines nutartis. \xc5\xbdodin\xc4\x97 nutartis \xc4\xafra\xc5\xa1oma \xc4\xaf teismo pos\xc4\x97d\xc5\xbeio protokol\xc4\x85. Ra\xc5\xa1ytin\xc4\x97 nutartis priimama sprendim\xc5\xb3 pri\xc4\x97mimo kambaryje ir sura\xc5\xa1oma kaip atskiras procesinis dokumentas. Teismo nutartis turi b\xc5\xabti ra\xc5\xa1ytin\xc4\x97, jeigu pagal LR CPK Kodeks\xc4\x85 ji gali b\xc5\xabti skund\xc5\xbeiama atskiruoju skundu. Pripa\xc5\xbein\xc4\x99s, jog tai b\xc5\xabtina, teismas turi teis\xc4\x99 priimti ra\xc5\xa1ytines nutartis ir kitais atvejais. Teismas turi teis\xc4\x99 sprendim\xc5\xb3 pri\xc4\x97mimo kambaryje priimti ir \xc5\xbeodin\xc4\x99 nutart\xc4\xaf._NEWLINE_Ra\xc5\xa1ytin\xc4\x99 arba \xc5\xbeodin\xc4\x99 nutart\xc4\xaf, priimt\xc4\x85 teismo pos\xc4\x97d\xc5\xbeio (parengiamojo ar nagrin\xc4\x97jimo teisme) metu teismas paskelbia nedelsdamas po jos pri\xc4\x97mimo._NEWLINE_Ne parengiamajame teismo pos\xc4\x97dyje ar ne nagrin\xc4\x97jimo teisme metu teismas priima ra\xc5\xa1ytines nutartis._NEWLINE_LR CPK Kodekse numatytais atvejais procesinius klausimus teis\xc4\x97jas gali i\xc5\xa1spr\xc4\x99sti rezoliucija. I\xc5\xa1spr\xc4\x99sdamas klausim\xc4\x85 rezoliucija, teis\xc4\x97jas ant sprend\xc5\xbeiamo dokumento u\xc5\xbera\xc5\xa1o, kaip jis i\xc5\xa1sprend\xc5\xbeia nagrin\xc4\x97jam\xc4\x85 klausim\xc4\x85. Kartu teis\xc4\x97jas nurodo savo vard\xc4\x85 ir pavard\xc4\x99, rezoliucijos pri\xc4\x97mimo dat\xc4\x85 ir pasira\xc5\xa1o. Teis\xc4\x97jo rezoliucija neskund\xc5\xbeiama._NEWLINE_Klausimai, kurie LR CPK Kodekse numatytais atvejais sprend\xc5\xbeiami teis\xc4\x97jo rezoliucija, taip pat gali b\xc5\xabti i\xc5\xa1spr\xc4\x99sti nutartimi.\n_START_SECTION_\nNuora\xc5\xa1\xc5\xb3 i\xc5\xa1siuntimas \xc5\xa1alims ir tretiesiems asmenims\n_START_PARAGRAPH_\nLR CPK Kodekso 291 straipsnyje nustatyta tvarka sura\xc5\xa1ytos nutarties nuora\xc5\xa1as i\xc5\xa1duodamas teismo pos\xc4\x97dyje dalyvavusiems asmenims j\xc5\xb3 pareikalavimu. \xc5\xa0alims ir tretiesiems asmenims, neatvykusiems \xc4\xaf teismo pos\xc4\x97d\xc4\xaf, ne v\xc4\x97liau kaip per tris dienas nuo pri\xc4\x97mimo i\xc5\xa1siun\xc4\x8diami nutar\xc4\x8di\xc5\xb3, kurios gali b\xc5\xabti skund\xc5\xbeiamos atskiraisiais skundais, nuora\xc5\xa1ai (LR CPK 292 straipsnis).'